په یمن کې لس تنه مظاهره چیان وژل شویدي
نن د شنبې په ورځ د یمن امنیتي قواو په پایتخت صنعا کي په مظاهره چیانو باندي ډزي وکړې، ١٠ کسه یې په کي ووژل او په لسگونو نور یې زخمي کړل.
د طبي چارو کارکونکي او عیني شاهدان وایي چي دا ډزي په هغو په زرگونو مظاهره چیانو باندي وشوې چي بیا لارو کوڅو ته راوتلي وو او د جمهوررئیس علي عبدالله صالح د ایسته کیدلو غوښتني یې کولې. ځیني شخړي د پایتخت صنعا په څو سیمو کي وشوې چی د د مخالفو قبیلوي مشرانو او د ( علي محسن الاحمر ) د طرفدارانو قوي مورچلونه دي. دغه سړی د یمن په نظامي قواو کي یو جنرال و او د یاغیانو خوا ته ور اوښتی دی. له بلي خوا د یمن په جنوب کي په یوه هوایي حمله کي د القاعدې لږترلږه اووه غړي وژل شوي دي چي په دې وژل سوو کسانو کي د ( انور العولاقي ) یو زوي هم شامل و. خپله ( العولاقي ) څه موده مخکي وژل شوی و. قبیلوي مشران وایي چي عبدالرحمن العولاقي او د هغه د قبیلې څلور نور غړي د ( شبوا ) په ولایت کي د جمعې په ورځ د امریکا د مشکوکي بې پیلوټه الوتکي په حمله کي ووژل سول. مخکي د یمن ددفاع وزارت ویلي و چي په دې حمله کی د یمن د څانگي د القاعدې د مطبوعاتو د چارو آمر ( ابراهیم البنا ) هم وژل شوی دی. څو ساعته وروسته مشکوکو یاغیانو په یوه انتقامي حمله کي د تیلو یو پایپ لاین په بم والوزاوه.